SL Uradni list Evropske unije L 317/13

DELEGIRANA UREDBA KOMISIJE (EU) 2015/2229

z dne 29. septembra 2015

o spremembi Priloge I k Uredbi (EU) št. 649/2012 Evropskega parlamenta in Sveta o izvozu in uvozu nevarnih kemikalij

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij (1) ter zlasti člena 23(4) Uredbe,

ob upoštevanju naslednjega:

(1) Uredba (EU) št. 649/2012 izvaja Rotterdamsko konvencijo o postopku soglasja po predhodnem obveščanju (v nadaljnjem besedilu: postopek PIC) za določene nevarne kemikalije in pesticide v mednarodni trgovini, ki je bila podpisana 11. septembra 1998 in odobrena v imenu Skupnosti s Sklepom Sveta 2003/106/ES (2).

(2) Primerno je upoštevati regulativni ukrep v zvezi z nekaterimi kemikalijami, ki je bil sprejet v skladu z Uredbo (ES) št. 1907/2006 Evropskega parlamenta in Sveta (3), Uredbo (ES) št. 1107/2009 Evropskega parlamenta in Sveta (4) ter Uredbo Evropskega Parlamenta in Sveta (ES) št. 850/2004 (5).

(3) Odobritev snovi fenbutatin oksid je bila preklicana v skladu z Uredbo (ES) št. 1107/2009, zaradi česar je fenbutatin oksid prepovedano uporabljati kot pesticid in bi ga torej bilo treba dodati na seznama kemikalij iz delov 1 in 2 Priloge I k Uredbi (EU) št. 649/2012.

(4) Snovi svinčeve spojine, dibutilkositrne spojine, dioktilkositrne spojine, triklorobenzen, pentakloroetan, 1,1,2,2-tetrakloroetan, 1,1,1,2-tetrakloroetan, 1,1,2-trikloroetan in 1,1-dikloroeten so v skladu z Uredbo (ES) št. 1907/2006 strogo omejene kot industrijske kemikalije za splošno uporabo in bi jih torej bilo treba dodati v del 1 Priloge I k Uredbi (EU) št. 649/2012.

(5) Komisija je leta 2012 spremenila Uredbo (ES) št. 850/2004 z namenom izvedbe sklepa, sprejetega na podlagi Stockholmske konvencije, da se endosulfan vključi na seznam v delu 1 Priloge A k Stockholmski konvenciji, in sicer tako, da se navedena kemikalija doda v del A Priloge I k Uredbi (ES) št. 850/2004. Zato je bila navedena kemikalija dodana v del 1 Priloge V k Uredbi (EU) št. 649/2012 in bi jo bilo treba črtati iz dela 1 Priloge I k Uredbi (EU) št. 649/2012.

(6) Konferenca pogodbenic Rotterdamske konvencije je na šestem zasedanju, ki je potekalo od 28. aprila do 10. maja 2013, odločila, da se komercialni pentabromodifenil eter, vključno s tetra- in pentabromodifenil etrom, ter komercialni oktabromodifenil eter, vključno s heksa- in heptabromodifenil etrom, vključita v Prilogo III k navedeni konvenciji, s čimer se je na podlagi navedene konvencije za navedene kemikalije začel uporabljati postopek PIC. Navedene kemikalije bi bilo torej treba dodati na seznam kemikalij iz dela 3 Priloge I k Uredbi (EU) št. 649/2012.

(7) Oznaka kombinirane nomenklature (oznaka KN) je pomembna za določitev nadzornih ukrepov, ki se uporabljajo za blago, s katerim se trguje. Za lažjo uporabo oznak KN in določitev pravilnih nadzornih ukrepov, ki se uporabljajo za kemikalije, navedene v Prilogi I k Uredbi (EU) št. 649/2012, bi bilo treba oznake KN, ki zajemajo več kemikalij poleg tistih, navedenih v Prilogi I, označiti z „ex“ pred oznako KN.

(8) Uredbo (EU) št. 649/2012 bi bilo zato treba ustrezno spremeniti.

(9) Primerno je zagotoviti nekaj časa, da vse zainteresirane strani lahko sprejmejo potrebne ukrepe za uskladitev s to uredbo in da države članice lahko sprejmejo potrebne ukrepe za njeno izvajanje –

SPREJELA NASLEDNJO UREDBO:

Člen 1

Priloga I k Uredbi (EU) št. 649/2012 se spremeni v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Uporablja se od 1. februarja 2016.

Ta uredba je v celoti zavezujoča in se neposredno uporablja v vseh državah članicah. V Bruslju, 29. septembra 2015 Za Komisijo Predsednik Jean-Claude JUNCKER

(1) UL L 201, 27.7.2012, str. 60.

(2) Sklep Sveta 2003/106/ES z dne 19. decembra 2002 o odobritvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti (UL L 63, 6.3.2003, str. 27).

(3) Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).

(4) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(5) Uredba Evropskega parlamenta in Sveta (ES) št. 850/2004 z dne 29. aprila 2004 o obstojnih organskih onesnaževalih in spremembi Direktive 79/117/EGS (UL L 158, 30.4.2004, str. 7).